Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Fernanda Kirigina, zamjenika gradonačelnika Grada Opatije do 12. lipnja 2017.g.,** na 36. sjednici, održanoj 25. siječnja 2019.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Fernanda Kirigina, zamjenika gradonačelnika Grada Opatije do 12. lipnja 2017.g., zbog moguće povrede članka 20. stavka 1. ZSSI-a, u svezi sa člankom 20. stavkom 4. ZSSI-a, koja proizlazi iz stupanja u radni odnos u ustanovi Županijska lučka uprava Opatija – Lovran – Mošćenička Draga, unutar razdoblja od dvanaest mjeseci od dana prestanka obnašanja navedene dužnosti, bez prethodne suglasnosti Povjerenstva, iako je u vrijeme obnašanja dužnosti zamjenika gradonačelnika Grada Opatije postojao poslovni odnos između Grada Opatije i navedene ustanove.**
2. **Poziva se dužnosnik Fernando Kirigin da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 6. veljače 2018.g. zaprimljena neanonimna prijava mogućeg sukoba interesa protiv dužnosnika Fernanda Kirigina, zamjenika gradonačelnika Grada Opatije do 12. lipnja 2017.g., pod brojem 711-U-497P-50/18-01-3 povodom kojeg se vodi predmet pod brojem: P-50/18.

U prijavi se u bitnome navodi da je dužnosnik Fernando Kirigin, član političke stranke Socijal-demokratska partija Hrvatske (u daljnjem tekstu: SDP) u mandatu 2013.g. – 2017.g. obnašao dužnost zamjenika gradonačelnika Grada Opatije te da trenutno obnaša dužnost člana Gradskog vijeća Grada Opatije. Nadalje se navodi da ga je dužnosnik Zlatko Komadina, župan Primorsko-goranske županije te također član SDP-a savjetovao da se prijavi na natječaj u kojem odlučuje donosi dužnosnik Zlatko Komadina. Posebno povjerenstvo od tri člana imenovao je navedeni dužnosnik te je isto imenovalo dužnosnika Fernanda Kirigina za ravnatelja Lučke uprave, koji je ujedno bio kandidat SDP-a za dužnost gradonačelnika Grada Opatije na održanim lokanim izborima u svibnju 2017.g. Prijavitelj iznosi da prema odredbama ZSSI-a dužnosnik u roku od jedne godine nakon prestanka dužnosti ne smije prihvatiti imenovanje kod pravne osobe koja je bila u poslovnom odnosu s tijelom u kojem je obnašao dužnost te da takav poslovni odnos postoji i nadalje kao i da je Grad Opatija jedan od osnivača navedene Lučke uprave.

Uvidim u podatke nadležnog sudskog registra Trgovačkog suda u Rijeci, utvrđeno je da je pod matičnim brojem subjekta 040148148 upisana ustanova Županijska lučka uprava Opatija – Lovran – Mošćenička Draga te da je jedini osnivač iste ustanove Primorsko-goranska županija. Kao osoba ovlaštena za zastupanje ustanove naveden je Fernando Kirigin na temelju odluke od 15. studenoga 2017.g. na razdoblje od četiri godine.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Fernando Kirigin obnašao dužnost zamjenika gradonačelnika Grada Opatije u mandatu 2013.g. – 2017.g. te da nije ponovno izabrana na tu dužnost. Dužnosnik je navedenu dužnost prestao obnašati dana 12. lipnja 2017.g.

Uvidom na internetsku stranicu Grada Opatiji utvrđeno je da Fernando Kirigin obnaša dužnost člana Gradskog vijeća Grada Opatije u mandatu 2017.g. – 2021.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i dužnosnik Fernando Kirigin povodom obnašanja dužnosti zamjenika gradonačelnika Grada Opatije obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene anonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo dopisom Broj: 711-I-347-P-50/18-03-17 od 12. ožujka 2018.g. od Županijske lučke uprave Opatija – Lovran – Mošćenička Draga cjelokupnu dokumentaciju koja se odnosi na izbor ravnatelja te ustanove te je Županijska lučka uprava Opatija – Lovran – Mošćenička Draga dopisom, klasa: 342-21/18-01/86, urbroj: 2156/11-UIO-18-02 od 3. travnja 2018.g. dostavila traženu dokumentaciju.

Povjerenstvo utvrđuje da je Statutom Županijske lučke uprave Opatija – Lovran – Mošćenička Draga koju je donijelo Upravno vijeće ustanove dana 22. prosinca 2014.g. propisano u članku 23. da ravnatelja ustanove imenuje Upravno vijeće uz suglasnost ministra na mandat od četiri godine, na prijedlog natječajne komisije po provedenom javnom natječaju. Prema članku 19. Statuta ravnatelja zastupa ustanovu, organizira i vodi rad i poslovanje ustanove, a prema članku 21. Statuta poduzima sve potrebne mjere radi pripreme za rad Upravnog vijeća, redovito izvještava Upravno vijeće o stanju u lukama, lučkim kapacitetima, stanu podgradnje i nadgradnje, priprema godišnji program rada i razvoja i financijski plan luka, predstavlja i zastupa ustanovu te druge poslove.

Člankom 24. navedenog Statuta propisano je da za ravnatelja Županijske lučke uprave Opatija – Lovran – Mošćenička Draga može biti imenovana osoba koja je završila preddiplomski ili diplomski sveučilišni studij ili  integrirani preddiplomski i diplomski sveučilišni studij, čijim završetkom stječe najmanje 180 ECTS bodova, odnosno osoba koja je završila sveučilišni studij prema propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju („Narodne novine“ broj 123/03.), u znanstvenom području tehničkih ili društvenih znanosti te ima najmanje tri godine radnog iskustva.

Člankom 14. Statuta propisano je da Upravno vijeće ima pet članova od kojih dva člana i predsjednika imenuje župan Primorsko-goranske županije, jednog člana ministar nadležan za pomorstvo te jednog člana imenuju predstavnici ovlaštenika koncesija na području lučke uprave.

Iz priložene dokumentacije proizlazi da je Upravno vijeće Županijske lučke uprave Opatija – Lovran – Mošćenička Draga odlukom od 19. listopada 2017.g. raspisalo Javni natječaj za imenovanje ravnatelja ustanove te da je Predsjednik Upravnog vijeća ustanove Marin Starčić odlukom od 19. listopada 2017.g. imenovao natječajnu komisiju za provedbu javnog natječaja za imenovanje ravnatelja koju čine predsjednik Marin Starčić, i dva člana, Damir Lovreković i Daria Perčić Petrečić.

U Zapisniku sa sastanka natječajne komisije od 7. studenoga 2017.g. se navodi da je povodom Javnog natječaja objavljenog na internetskim stranicama Županijske lučke uprave Opatija – Lovran – Mošćenička Draga te u „Novom listu“ dana 24. listopada 2017.g. u otvorenom roku odnosno do 3. studenoga 2017.g. pristiglo 10 prijava, pri čemu je ocijenjeno da prijave troje kandidata ne ispunjavaju formalne uvjete natječaja, slijedom čega je utvrđeno da će se prethodni razgovor koji će se održati 9. studenoga 2017.g. provesti sa 7 kandidata, među kojima se navodi i Fernando Kirigin.

Nadalje, U Zapisniku sa sastanka natječajne komisije od 9. studenoga 2017.g. se navodi da je na prethodni razgovor pristupilo 6 kandidata, dok se 1 kandidat nije odazvao razgovoru. U dijelu tog Zapisnika pod Ad 2) „Prijedlog Upravnom vijeću za imenovanje kandidata“ navodi se da je natječajna komisija izvršila zasebno vrednovanje životopisa, četverogodišnjih prijedloga plana i programa rada te intervjua, pri čemu se od intervjua suzdržala članica natječajne komisije Darija Perčić Petrečić, zbog osobnog poznanstva s dva kandidata. Navodi se da je ocjenjivanje izvršeno sukladno Izbornom postupku koje je donijelo Upravno vijeće ustanove, osim u dijelu kojim je bilo predviđeno pisano testiranje, obzirom da isto nije bilo predviđeno natječajem te se utvrđuje da kandidat Fernando Kirigin po izvršenom pregledu i ocjeni prijava te provedenom prethodnom razgovoru ima najveći broj bodova, jer ima sve potrebe reference te je u tijeku razgovora u stručnom dijelu iskazao poznavanje rada ustanove i izuzetnu motiviranost za nastavak započetih projekata. Stoga se predlaže Upravnom vijeću ustanove imenovanje Fernanda Kirigina za ravnatelja ustanove.

Upravno vijeće Županijske lučke uprave Opatija – Lovran – Mošćenička Draga donijelo je na sjednici održanoj dana 15. studenoga 2017.g. Odluku o imenovanju ravnatelja ustanove, koju je potpisao Predsjednik Upravnog vijeća Marin Starčić, kojom se Fernando Kirigin na razdoblje od četiri godine imenuje za ravnatelja Županijske lučke uprave Opatija – Lovran – Mošćenička Draga. Odlukom o imenovanju ravnatelja utvrđuje se da će se dužnosniku Fernandu Kiriginu plaća utvrditi temeljem Pravilnika o plaćama i materijalnim pravima zaposlenika. Dužnosnik Oleg Butković, ministar mora, prometa i infrastrukture dao je suglasnost, klasa: 080-03/17-01/67, urbroj: 530-03-1-2-1-18-4 od 9. siječnja 2018.g. na navedeno imenovanje.

Dokumentaciji prileže i prijave svih kandidata pa tako i prijava dužnosnika Fernanda Kirigina, uz koju se navodi da je prijavi priložen životopis, životopis u EU formatu, presliku diplome, elektronički zapis Hrvatskog zavoda za mirovinsko osiguranje, pisani prijedlog plana i programa rada za razdoblje od četiri godine te uvjerenje o nekažnjavanju.

Povjerenstvo je dopisom Broj: 711-I-342-P-50/18-02-17 od 12. ožujka 2018.g. od Grada Opatije zatražilo očitovanje na okolnosti je li u razdoblju od svibnja 2013.g. do danas postojao ili postoji poslovni odnos između Grada Opatije te Županijske lučke uprave Opatija – Lovran – Mošćenička Draga, ako da što je bio predmet navedenog poslovnog odnosa, je li i u ranijem razdoblju postojao poslovni odnos među navedenim subjektima te je li i na koji način dužnosnik Fernando Kirigin, zamjenik gradonačelnika Grada Opatije do 12. lipnja 2017.g. odlučivao o nastanku istog poslovnog odnosa, zajedno sa pozivom za dostavom cjelokupne dokumentacije koja se odnosi na predmetni poslovni odnos.

Grad Opatija očitovala se dopisom, KLASA: 711-01/18-01/1, URBROJ: 2156/01-03/01-18-2 od 19. ožujka 2018.g. te je dostavio Ugovor o sufinanciranju radova na lučkom području-luka Ika dana 27. siječnja 2014.g., Izvješće o ostvarenju Programa gradnje objekata i uređaja komunalne infrastrukture za 2013.g. koje je usvojilo Gradsko vijeće Grada Opatije na sjednici održanoj 25. ožujka 2014.g., Ugovor o sufinanciranju radova na izgradnji gata za turističke brodove u luci Opatija od 24. srpnja 2015.g., Ugovor o sufinanciranju radova na lučkom području Grada Opatije u 2017.g. od 21. travnja 2016.g. te Aneks ugovora o sufinanciranju radova na izgradnji gata za turističke brodove u luci Opatija od 3. ožujka 2016.g.

U očitovanju Grada Opatije se iznosi da je dužnosnik Fernando Kirigin u obnašanju dužnosti zamjenika gradonačelnika Grada Opatije od 2013.g. do lipnja 2017.g. sudjelovao na sastancima kolegija gradonačelnika Grada Opatije, koji su činili gradonačelnik, zamjenici i pročelnici upravnih tijela i službi na kojima se, između ostalog, raspravljalo i odlučivalo o sufinanciranju radova na lučkom području kojim upravlja Županijska lučka uprava Opatija – Lovran – Mošćenička Draga.

Ugovor o sufinanciranju radova na lučkom području-luka Ika, sklopljen je dana 27. siječnja 2014.g. između Grada Opatije, zastupane po dužnosniku Ivi Dujmiću, gradonačelniku, te Županijske lučke uprave Opatija – Lovran – Mošćenička Draga, zastupane po Zdravku Debeliću, ravnatelju ustanove, a kojim je Grad Opatija preuzeo obvezu osiguravanja dijela nedostajućih sredstava koji iznose 185.663,66 kn proporcionalno odnosu koji je postojao u financiranju cjelokupne investicije, a sukladno zahtjevu iste ustanove, koji se odnose na radove na uređenju ruba obalne šetnice u Iki, čija je ukupna vrijednost po okončanom obračunu iznosila 1.938.850,30 kn. pri čemu je Grad Opatija preuzeo obvezu sufinanciranja u iznosu od 44.206,52 kn.

Ugovor o sufinanciranju radova na izgradnji gata za turističke brodove u luci Opatija sklopljen je među istim ugovornim stranama 24. srpnja 2015.g. te se istim Grad Opatija obvezao sufinancirati radove na izgradnji proširenja Gata za turističke brodove u iznosu od 100.000,00 kn prema prihvaćenoj najpovoljnijoj ponudi s cijenom od 1.823,425,60 kn bez PDV-a, pri čemu se Ugovorom utvrđuje da Grad Opatija za sufinanciranje programa navedene ustanove u 2015.g. u svom proračunu ima ukupno planira sredstva u iznosu od 153.293,00 kn. Iz Aneksa ugovora o sufinanciranju radova na izgradnji gata za turističke brodove u luci Opatija od 3. ožujka 2016.g. utvrđeno je da je Grad Opatija preuzeo u 2016.g. obvezu sufinanciranja nastavka istih radova u iznosu od 200.000,00 kn, obzirom da ustanova u 2015.g. nije uspjela osigurati sredstva za izgradnju gata u cijelosti u 2015.g.

Ugovor o sufinanciranju radova na lučkom području Grada Opatije u 2017.g. od 21. travnja 2016.g. također je sklopljen među istim ugovornim stranama dana 21. travnja 2016.g. te se istim Grad Opatija obvezao sufinancirati ulaganja u iznosu od 300.000,00 kn prema sredstvima Programa gradnje komunalne infrastrukture Grada Opatije za 2017.g., a ista se odnose na izradu projektne dokumentacije za dogradnju luke Ike i sanaciju platoa kod hotela Admiral, ukupne vrijednosti 502.800,00 kn.

Člankom 4. stavkom 3. ZSSI-a propisano je je poslovni odnos u smislu tog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istog članka Zakona propisano je da u slučaju iz stavka 1. tog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Iz prikupljene dokumentacije utvrđeno je da je Upravno vijeće Županijske lučke uprave Opatija – Lovran – Mošćenička Draga, čijeg predsjednika i dva člana prema odredbama Statuta imenuje župan Primorsko-goranske županije, objavilo javni natječaj za imenovanje ravnatelja te ustanove odluko od 19. listopada 2017.g. te da je potom Upravno vijeće istoga dana odlukom, koju je potpisao predsjednik Upravnog vijeća Marin Starčić imenovalo natječajnu komisiju za provedbu natječaja čiji je član osobno bio i Marin Starčić. Zaprimljeno je prijava 10 kandidata, među kojima i prijava Fernanda Kirigina, te je natječajna komisija nakon vrednovanja dokumentacije kandidata i obavljenog razgovora sa svim kandidatima predložila dana 9. studenoga 2017.g. Upravnom vijeću da se za ravnatelja imenuje navedeni kandidat. Nakon donošenja odluke Upravnog vijeća od 15. studenoga 2017g. kojom se Fernando Kirigin imenuje za ravnatelja, resorni ministar mora, prometa i infrastrukture dužnosnik Oleg Butković dao je suglasnost na isto imenovanje dana 9. siječnja 2018.g.

Obzirom na navedeno, utvrđeno je kako je dužnosnik Fernando Kirigin imenovan na funkciju ravnatelja Županijske lučke uprave Opatija – Lovran – Mošćenička Draga, koju prema podacima nadležnog sudskog registra obavlja od 15. studenoga 2017.g., po provedenom javnom natječaju odlukom Upravnog vijeća iste ustanove, sukladno Statutu Županijske lučke uprave Opatija – Lovran – Mošćenička Draga.

Povjerenstvo u ovome predmetu nije utvrđivalo okolnosti je li postupak imenovanja ravnatelja proveden sukladno propisima, o čemu odlučuju druga državna tijela, a prema odredbi članka 42. stavka 3. Zakona o ustanovama („Narodne novine“ broj 76/93., 29/97., 47/99. i 35/08.) svaki kandidat može ustati tužbom pred sudom nadležnim za radne sporove kojom će pobijati odluku o izboru ravnatelja ustanove.

Iz očitovanja Grada Opatije i priložene dokumentacije, nesporno je utvrđeno da je Grad Opatija u razdoblju od 2013.g. do 2017.g., kada je dužnosnik Fernando Kirigin obnašao dužnost zamjenika gradonačelnika Grada Opatije, bio u poslovnom odnosu sa ustanovom Županijska lučka uprava Opatija – Lovran – Mošćenička Draga, i to prema trima ugovorima o sufinanciranju radova na području te Lučke uprave, Ugorovu od 27. siječnja 2014.g. kojim je Grad Opatija preuzeo obvezu sufinanciranja iznosu od 44.206,52 kn, Ugorovu od 24. srpnja 2015.g. kojim je Grad Opatija preuzeo obvezu sufinanciranja u iznosu od 100.000,00 kn, Anexu tog Ugovora od 3. ožujka 2016.g. kojim je Grad Opatija preuzeo obvezu sufinanciranja u iznosu od 200.000,00 kn te Ugorovu od 21. travnja 2016.g. kojim je Grad Opatija preuzeo obvezu sufinanciranja u iznosu od 300.000,00 kn.

Iz očitovanja Grada Opatije proizlazi da je dužnosnik Fernando Kirigin, kao zamjenik gradonačelnika Grada Opatije u označenom razdoblju sudjelovao na sastancima kolegija gradonačelnika Grada Opatije, koji su činili gradonačelnik, zamjenici i pročelnici upravnih tijela te na kojima se raspravljalo i odlučivalo o sufinanciranju radova na lučkom području kojim upravlja Županijska lučka uprava Opatija – Lovran – Mošćenička Draga.

Iz navedenog nesporno je utvrđeno da je dužnosnik Fernando Kirigin, koji je dužnost zamjenika gradonačelnika Grada Opatije obnašao do 12. lipnja 2017.g., zasnovao radni odnos u ustanovi Županijska lučka uprava Opatija – Lovran – Mošćenička Draga dana 15. studenoga 2017.g., te da je u razdoblju u kojem je dužnosnik obnašao navedenu dužnost postojao poslovni odnos između Grada Opatije te iste ustanove na temelju tri sklopljena ugovora o sufinanciranju radova na području navedene Lučke uprave, pri čemu je prema navodima očitovanja Grada Opatije dužnosnik osobno sudjelovao na sastancima na kojima se odlučivalo o sufinanciranju tih radova.

Stoga je utvrđeno da je dužnosnik, unutar razdoblja od godine dana od dana prestanka obnašanja dužnosti zamjenika gradonačelnika Grada Opatije, zasnovao radni odnos na radnom mjestu ravnatelja Županijske lučke uprave Opatija – Lovran – Mošćenička Draga, bez prethodne suglasnosti Povjerenstva u smislu članka 20. stavka 4. ZSSI-a, kojom se bi se utvrđivalo bi li se dužnosnik zasnivanjem tog radnog odnosa našao u sukobu interesa, obzirom da je Grad Opatija u razdoblju u kojem je dužnosnik obnašao dužnost zamjenika gradonačelnika Grada Opatije bio u poslovnom odnosu sa navedenom ustanovom, čime je postupio suprotno ograničenju iz članka 20. stavka 1. ZSSI-a. Iz navedenog proizlazi moguća povreda članka 20. stavka 1. ZSSI-a, u svezi s člankom 20. stavkom 4. ZSSI-a.

Sukladno članku 39. stavku 3. ZSSI-a, poziva se dužnosnik Fernando Kirigin da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Fernando Kirigin, osobna dostava
2. Podnositelj prijave
3. Objava na internetskim stranica Povjerenstva
4. Pismohrana